
		
			[image: cover.jpg]
		

	
		
			Dag Nylander og Tove Gravdal 

			Ut av 
jungelen 

			Om fredsprosessen i Colombia 

			[image: ]

		

		
			[image: Ut_av_jungelen_Kart.jpg]


		

			[image: ]
Et av svært få bilder fra den hemmelige fasen av forhandlingene. Her er el Médico, Farcs første forhandlingsleder, på vei til Havanna 20. februar 2012. Foto: Dag Nylander

Det første møtet mellom delegasjonene i den åpne fasen fant sted i den gamle ballsalen i hovedhuset på Hoel gård ved Mjøsa 18. oktober 2012. Regjeringens delegasjon sitter med ryggen til, med Farcs utsendinger på den andre siden av bordet. Foto: Departementenes sikkerhets- og serviceorganisasjon

Fares forhandlingsleder Ivan Marquez sammen med sin høyre hånd Jesus Santrich i Havanna i desember 2012. Santrich var nesten blind og gikk alltid med mørke solbriller. Foto: Omar Nieto

16. august 2014 kom den første gruppen med tolv ofre for konflikten i Colombia til Havanna for å møte partene. Her blir de tatt imot av Rita Sandberg, Dag Nagoda og Cubas Rodolfo Benitez. Foto: Omar Nieto

To av ofrene for borgerkrigen hilser på Fares Jesus Santrich i Havanna 9. september 2014. Foto: Omar Nieto

Møtene mellom partene og ofrene foregikk i et stort konferanserom. Her er den tredje offergruppen i Havanna 2. oktober 2014. I forgrunnen sitter Ximena Ochoa og Camilo Umana. Foto: Omar Nieto

7. september 2014 etablerte partene en likestillingskommisjon, som skulle jobbe for å ivareta hensynet til kvinner og seksuelle minoriteter i fredsavtalen. Til venstre sitter Humberto de la Calle, Nigeria Renteria, Maria Paulina Riveros, Elena Ambrosi, Monica Cifuentes og Sergio Jaramillo fra regjeringssiden. På Farcs side sitter Ivan Marquez, Victoria Sandino, Tanja Nijmeijer og Yira Castro. Ved siden av meg ved enden av bordet sitter cubanske José Luis Ponce. Foto: Omar Nieto

Frokost i casa 23, det norske huset i Laguito i Havanna, besto gjerne av medbragt knekkebrød og brunost. Foto: Dag Nylander

Casa 23 var hvitt da vi begynte å bruke det i 2012, deretter gult, og mot slutten ble det malt rosa. Foto: Hilde Salvesen

Kamphandlingene på bakken blusset opp i april—mai 2015 og førte til krise ved forhandlingsbordet i Havanna. 27. mai gikk Norge og Cuba ut med en rekke tiltak for å hjelpe partene over krisen. Rodolfo Benitez og jeg er flankert av Abel Garcia og Rita Sandberg. Foto: Omar Nieto

I februar 2016 mottok partene ved forhandlingsbordet en rapport fra FNs Colombia- kontor og det nasjonale universitetet i Bogota. Nederst til høyre sitter FNs Fabrizio Hochschild (mørk jakke) og Alejo Vargas fra universitetet. Farc-delegasjonen sitter til venstre, regjeringen til høyre, og vi fra garantistlandene ved enden av bordet. Foto: Ukjent

Colombia er et usedvanlig vakkert og frodig land, og mange av områdene vi fløy over var nærmest ugjennomtrengelig jungel. Foto: Elisabeth Slåttum

Elisabeth Slåttum og jeg hentet ut det siste gisselet hos Farc i Putamayo-provinsen i juli 2015. Foto: Elisabeth Slåttum

Det gjaldt å være godt skodd til operasjonene ut i Colombias jungel. Foto: Elisabeth Slåttum

Vi unnlot å ta bilder under uthentingene av Farc-delegater og gisler. Men mot slutten av fredsprosessen slakket vi litt på reglene. Dette bildet av helikopteret og en Farc-soldat er tatt i Putamayo i juli 2015. Foto: Dag Nylander

Hver gang vi hentet Farc-utsendinger i jungelen, sto geriljasoldatene klare og ventet på oss når helikopteret landet. Foto: Idun Tvedt

Jeg ble godt kjent med Colombias geografi og topografi i løpet av fredsprosessen, takket være de mange helikopterturene ut til alle deler av landet. Foto: Kristoffer Rønneberg/Aftenposten/NTB

Mange av operasjonene for å transportere folk til og fra Havanna var kompliserte, og innebar flere etapper. Her er en av operasjonene skissert. Foto: Dag Nylander

Arbeidet i underkommisjonen for avslutning av konflikten ble ledet av Carlos Alberto Lozada fra Farc (til venstre i hvit skjorte) og hans motpart på regjeringssiden, Javier Florez, som sitter rett overfor Lozada. Nederst til høyre ved bordet sitter FN-utsendingen Jean Arnault. Foto: Omar Nieto

President Juan Manuel Santos (til venstre) og Farc-leder Timosjenko møtte hverandre første gang 23. september 2015 i Havanna. Cubas president Raul Castro (i midten) sørget for at de tok hverandre i hånden og iscenesatte dermed fredsprosessens mest ikoniske bilde. Ved siden av Castro står hans utenriksminister Bruno Rodriguez. Foto: Omar Nieto

Det ble mange pressekonferanser i løpet av fredsprosessen, hvor jeg og en av cubanerne la frem det partene var enige om. Her ble et rammeverk for hvordan savnede personer kunne bli funnet og identifisert, presentert i Havanna 17. oktober 2015. Foto: Omar Nieto



		


			[image: ]
Jeg møtte president Juan Manuel Santos flere ganger på hans kontor, og det virket som om han satte pris på at jeg ga ham norske vurderinger fra innsiden av forhandlingene i Havanna. Foto: Kristoffer Rønneberg/Aftenposten/NTB

23. juni 2016 ble våpenhvileavtalen mellom Farc og regjeringen undertegnet i Havanna, med flere latinamerikanske statsledere til stede. Venezuelas president Nicolas Maduro satt ved siden av de norske tilretteleggerne under seremonien. Foto: Ukjent

Den cubanske avisen Granma fastslo etter våpenhvileavtalen i juni 2016 at «fred er ingen utopi». Bildet på avisens førsteside viste fra venstre FNs generalsekretær Ban Ki-moon, president Juan Manuel Santos, Cubas president Raul Castro, Farc-leder Timosjenko og Norges utenriksminister Børge Brende. Foto: Dag Nylander

Et ganske typisk situasjonsbilde mot slutten av forhandlingene. Her diskuteres justisspørsmål i regjeringenes hus.. Foto: Omar Nieto

Her pågår forhandlinger i ett av Farcs hus, også dette da partene nærmet seg en avtale sommeren 2016. Foto: Boris Guevera

Idun i et arbeidsmøte med Farcs forhandlingsleder Ivan Marquez og Victoria Sandino i august 2016, fire dager før den første fredsavtalen ble undertegnet. Til høyre står Andrés Bermudez fra kontoret til Colombias høykommissær for fred. Foto: Idun Tvedt

Forhandlingslederne Ivan Marquez fra Farc og Humberto de la Calle fra regjeringen tar hverandre i hånden etter å ha undertegnet fredsavtalen 24. august 2016. Den formelle signeringen fant sted i Cartagena noen uker senere, før avtalen ble avvist i en folkeavstemning. Foto: Omar Nieto

Humberto de la Calle ledet forhandlingene med Farc, og klarte også å holde den til tider sprikende regjeringsdelegasjonen samlet. Her er vi etter at første versjon av avtalen var blitt undertegnet i august 2016. Foto: Omar Nieto

Utenriksminister Børge Brende møtte begge partene flere ganger under fredsforhandlingene. Her er han i et møte med Farc-lederen Timosjenko dagen før signeringsseremonien i Cartagena i september 2016. Hilde Salvesen tar notater, og foran til venstre sitter Farcs Rodrigo Granda. Foto: Boris Guevara

Farcs forhandlingsleder Ivan Marquez i hagen bak huset hvor han bodde mot slutten av forhandlingene i Havanna. Her er jeg på besøk 13. november 2016, dagen etter at partene var enige om en reforhandlet avtale. Vi poserer foran en plakat med Farc- grunnleggeren Marulanda. Foto: Dag Nylander

I januar 2017 ble jeg invitert til Bogota for å motta Boyaca-ordenen av president Juan Manuel Santos, som takk for innsatsen under fredsforhandlingene. Tildelingen ble feiret sammen med mange gamle kjente, som Frank Pearl (til venstre) og Alejandro Eder. Foto: Omar Nieto

			Forord av Tove Gravdal

			Norge har siden den kalde krigens slutt i 1989 lagt ned store ressurser i internasjonalt fredsdiplomati. Resultatene er vanskelige å måle, og man skal vokte seg for å overdrive betydningen av norsk innsats. Men i Colombia var Norges tilstedeværelse avgjørende for at regjeringen og geriljagruppen Farc inngikk en historisk fredsavtale i 2016, etter fem år med forhandlinger i Cubas hovedstad Havanna. Norge og Cuba var prosessens garantister, noe som innebar at de alltid var til stede ved forhandlingsbordet. Dag Nylander ledet det norske arbeidet helt fra den tidlige, tillitsbyggende fasen til den intense sluttspurten, etter at en første fredsavtale ble avvist i en folkeavstemning. Han deltok i et eksistensielt og politisk drama fullt av uventede og utfordrende hendelser. Persongalleriet var stort, og snublesteinene var mange i denne usedvanlig krevende fredsprosessen. Men avtalen Farc og Colombias regjering kom frem til, var historisk. Den fikk betydning for millioner av ofre for vår tids lengste borgerkrig og la fundamentet for viktige endringer i Colombia. 

			Dag og jeg har forsøkt å sette sammen de mange brikkene i dramaet han deltok i. Vi kan ikke ta med alt, til det er prosessen for omfattende og komplisert, men vi gjenforteller historien om fredsforhandlingene fra 2010 til 2016, sett fra Norges unike utkikkspost. Bokens viktigste grunnlagsmateriale er notatene Dag tok underveis, i tillegg til samtaler med 46 personer som deltok i forhandlingene eller var direkte berørt av dem. De fleste samtalene har Dag og jeg gjennomført i fellesskap, mens noen har vi foretatt hver for oss. Vi har brukt en rekke åpne kilder, hvorav den viktigste har vært et tibindsverk om fredsprosessen, utgitt av Colombias høykommissær for fred, som inneholder alle sentrale dokumenter og hendelser. Vi har ikke brukt Utenriksdepartementets arkiv – der ligger det et skattkammer for forskere som vil granske norsk fredsdiplomati. Boken er skrevet av oss sammen, men historiens jeg-stemme, utenom forordet, tilhører Dag. Han var til stede på innsiden av den mest innholdsrike fredsprosessen hittil i vårt århundre, og denne boken er hans gjenfortelling av hva som skjedde.

			Uten grønt lys og aktiv støtte fra politisk ledelse, uansett regjeringsfarge, kunne ikke Dag ha drevet fredsdiplomati i Colombia. Men uten Dag hadde neppe Norge fått oppdraget som garantistland sammen med Cuba. Det er ikke enkelt å beskrive hvordan man oppnår en slik tillit, eller hvordan den ble forvaltet, men samtalepartnerne i Colombia har lagt vekt på betydningen av å opptre seriøst, presist, metodisk og profesjonelt. Et viktig mål med denne boken er å dokumentere hvordan det norske fredsdiplomatiet foregår i praksis.

			Fredsavtalen mellom Colombias regjering og Farc er blitt hyllet fra FNs talerstol og blir fremholdt som en gullstandard for alle freds­prosesser i verden. Norge, Cuba, Venezuela, USA og FN hadde ulike roller som støttehjul i fredsprosessen, der Colombias regjering, geriljagruppen Farc og de mange ofrene for borgerkrigen var hovedaktørene. Alle rollene ble fylt av enkeltpersoner, og håpet er at leseren vil la seg inspirere av å se hva individer kan utrette. Det krever mot og utholdenhet å skape fred, samt evne og vilje til å ta riktige valg når forutsetningene er til stede. En dose eventyrlyst er heller ikke å forakte, viser denne thrilleren fra Colombias jungel. 

			Oslo, 15. januar 2023

		

	
		
			Inn i jungelen 

			Et helikopter merket med røde kors på hvit bunn tok av fra flyplassen i den lille byen San José del Guaviare tidlig onsdag 15. februar 2012. Støyen var infernalsk, og en intens lukt av flybensin og varm asfalt festet seg i neseborene. Helikopteret fløy lavt over hustakene før det la seg over Guaviare-elven, som slynger seg gjennom innlandet i Colombia. Pilotene satte kursen mot et område nordvest for byen uten å vite nøyaktig hvor de skulle lande. Først oppe i luften fikk de en forseglet konvolutt. I den lå en håndskrevet lapp med koordinatene for landingsplassen. 

			Koordinatene kom fra Farc, geriljagruppen bak Latin-Amerikas lengste borgerkrig. De ble plottet inn i cockpiten, og det store tran­sporthelikopteret tok en krapp U-sving før det la seg skrått over det flate landskapet av skog, åkre og beitemarker. Adrenalinet steg – jeg skulle inn i Farcs territorium. Nede i skogen ventet to geriljaledere på å bli hentet ut for å møte fienden ved forhandlingsbordet. 

			Ekspedisjonen inn i Colombias krigssone var topphemmelig og risikabel. De militære styrkene hadde våpen til å skyte ned et helikopter på ukjent oppdrag. Kan hende ville Farc skaffe seg nye gisler i stedet for å forhandle om fred. Dessuten hadde både væpnede grupper og kriminelle narkobander vilje og evne til å spolere en hemmelig operasjon. 

			Jeg satt med øreklokker under de klaprende rotorbladene og speidet etter røyk mellom trærne på bakken. Avtalen med Farc var at geriljasoldatene skulle tenne et bål for å markere hentestedet, i tilfelle koordinatene ikke var nok. Etter å ha fløyet i rundt ti minutter så vi røyksøylen og deretter en landingsplass foran en liten gård.

			Under trærne hørte Sandra Ramírez og Mauricio Jaramillo at vi sirklet over dem. Ramírez var livredd for det som ventet. Hun hadde sluttet seg til geriljaen som 17-åring og hadde knapt vært i en storby. Etter 30 år i jungelen skulle hun for første gang reise til et annet land. Hun hadde vært Farc-grunnleggeren Manuel Marulandas kjæreste og hadde satt bort sitt eneste barn for å vie seg til den væpnede kampen. Nå hadde hun ansvaret for geriljaens radiokommunikasjon.1

			Jaramillo ble kalt el Médico, han var halvstudert lege og hadde bygget opp Farcs helsevesen. I tillegg var han kommandant for geriljaens mest hardtslående front. I 34 år hadde han levd i jungelen, og bare én gang på disse årene hadde han truffet familien sin. En sønn han fikk i det sivile liv, hadde han aldri møtt.2

			Trærne bøyde seg mens støv og busker virvlet til værs da helikopteret gikk inn for landing. På vei ned oppdaget jeg Farc-soldatene som sto vakt langs skogkanten rundt rydningen. De var tungt bevæpnet og kledd i rene og nye kamuflasjeuniformer. Flere av soldatene var kvinner. Alle hadde på seg knehøye, mørkebrune gummistøvler med beige såle. Helikopteret tok bakken, døren ble åpnet, og vi fem passasjerene om bord hoppet ut. Hverken Ramírez eller el Médico var å se. Pilotene skrudde av motoren, og det ble rungende stille på den åpne plassen. Jeg var tomhendt, og omringet av geriljasoldater som taust observerte oss. 

			Litt nølende gikk jeg mot det beskjedne gårdstunet. En av de kvinnelige soldatene hadde søkt beskyttelse mot den glovarme solen i skyggen under et stort tre. Hun var vakker, pent sminket, med øredobber dinglende over det store geværet. Jeg innledet en forsiktig samtale og spurte hva som hadde fått henne til å bli med i Farc. Jo, forklarte hun, jorden i landet var urettferdig fordelt, og mange colombianere var utestengt fra politikken. Derfor hadde hun sluttet seg til Farc som 17-åring; nå hadde hun båret våpen i 10 år.

			Rundt en time etter at helikopteret landet, kom Ramírez og el Médico gående med hver sin pose på en smal sti gjennom den lave krattskogen. Støv fra stien la seg på gummistøvlene deres. El Médico gikk litt skjevt og fremoverlent, kledd i en hvit T-skjorte utenpå buksene, som strammet over magen. De to så ikke ut som fryktinngytende geriljaledere. 

			I flere måneder hadde vi forberedt uthentingen. Farc-ledelsen og en liten krets rundt president Juan Manuel Santos hadde planlagt alle detaljene sammen med Den internasjonale Røde Kors-komiteen og diplomater fra Norge og Cuba. El Médico snakket likevel en siste gang med sjefen, Rodrigo Londoño, kjent under krigernavnet Timosjenko, for å forsikre seg om at de skulle gå om bord i helikopteret. «Alt er i orden, dere drar», svarte Timosjenko fra sitt skjulested ved grensen mot Venezuela, i en annen del av landet. Nå var det ingen vei tilbake. 

			Skepsisen stakk dypt hos Farcs utsendinger. Noen dager før hadde militære fly bombet bare én kilometer unna der radiooperatøren Ramírez satt i en provisorisk hytte. Kun tre måneder tidligere var Timosjenkos forgjenger, Farc-lederen Alfonso Cano, blitt drept på ordre fra president Santos. Ramírez fryktet at hun og el Médico ble ført i en felle – at fengsel eller død, ikke forhandlinger, ventet dem om de gikk om bord i helikopteret.

			En uvanlig norsk-cubansk allianse var deres forsikring mot å bli lurt. Norge og Cuba var garantistland for de hemmelige fredssamtalene, og denne februardagen innebar det å ledsage Farcs utsendinger fra geriljaens territorium til forhandlingsbordet i Cubas hovedstad Havanna. Der sto jeg, en 43 år gammel jurist og diplomat fra Norge, sammen med to cubanske kommunister foran en fattigslig gård midt i Colombia og forsikret Ramírez og el Médico om at det var trygt å reise. 

			Farc-utsendingene skiftet fra gummistøvler til sko før de klatret om bord i helikopteret med posene sine. El Médico hadde med seg ett skift med klær og en bok om Farcs historie. «Nå drar jeg inn i løvens hule», konstaterte han. Ramírez hadde med seg ett klesskift og radioer, pc, modem, kabler og en antenne med seks ben. Hun var fylt av redsel for hva som ville skje med henne og vennene hun reiste fra. De gråt, både Ramírez og fotsoldatene som sto igjen på bakken. 

			På flyplassen i San José del Guaviare ventet min kollega Elisabeth Slåttum. Hjemme i Oslo visste bare utenriksminister Jonas Gahr Støre og noen få andre i Utenriksdepartementet hvor vi var. Hverken nær familie eller andre kolleger kjente til at Elisabeth og jeg hadde møtt utsendinger fra Farc og Colombias regjering tre ganger siden sommeren 2011. Alle innvidde var nøye med å holde tett: Vi var fullt klar over at dersom nyheten om de hemmelige samtalene lekket ut i Oslo, ville det bety slutten for det norske fredsdiplomatiet i Colombia. 

			I voldens jerngrep

			Borgerkrigen i Colombia hadde pågått i nesten fem tiår da vi hentet el Médico og Ramírez fra jungelen til fredsforhandlinger i Havanna. Hundretusener var blitt drept i krigen, og en femtedel av landets 49 millioner innbyggere var direkte berørt av voldshandlingene. De aller fleste ofrene var sivile, som ble tvunget på flukt i eget land, utsatt for overgrep eller var vitne til at familiemedlemmer, naboer og venner ble drept eller bortført.3 

			Colombia er et vakkert og ressursrikt land lengst nord i Sør-­Amerika, med kystlinje mot både Stillehavet og Det karibiske hav. Landet eksporterer olje, kull, kaffe og blomster, men er også verdens største produsent av kokain. Narkotikakarteller, geriljagrupper og statens sikkerhetsstyrker har alle sin del av ansvaret for at Colombia i mange tiår har skåret høyt på internasjonale voldsstatistikker. Landet er også preget av en enorm ulikhet. En tredjedel av Colombias befolkning lever under fattigdomsgrensen, og mange av dem tilhører urfolksgrupper eller den afrikansk-colombianske minoriteten.4 

			Målet med fredsforhandlingene mellom Farc og regjeringen var å stanse voldshandlingene og å motarbeide ulikhetene i Colombia. Mye kunne gå galt i prosessen frem mot en fredsavtale, og partene ga Cuba og Norge viktige roller for å hindre avsporing og sammenbrudd. Jeg ledet det norske teamet som fulgte forhandlingene fra den innledende, hemmelige fasen i 2011 og frem til fredsavtalen ble undertegnet nesten seks år senere. Oppgaven var mangfoldig og gikk ut på å observere, gi råd, trøste og å finne utveier når partene forvillet seg inn i blindgater. I tillegg holdt vi stormaktene og FN orientert om dramaet ved forhandlingsbordet, og vi hentet ut Farc-ledere og gisler fra jungelen. Vi måtte improvisere og ta raske beslutninger i akutte kriser og samtidig tenke langsiktig og berede grunnen for å løse konflikter vi visste ville komme.

			Mange av aktørene som deltok i fredsprosessen, hadde blod på hendene. Ved forhandlingsbordet satt det store egoer og ideologiske fundamentalister, intrigemakere og lynende intellektuelle retorikere, der viljen og evnen til å inngå kompromisser var ujevnt fordelt. FN-­topper, internasjonale strafferettseksperter, kvinneaktivister, menneskerettighetsforkjempere og voldens ofre ble fløyet inn til Havanna for å delta i dette colombianske dramaet. Alle skulle håndteres, både skråsikre pratmakere og skjelvende sjeler, og oppgaven falt ofte på oss som representerte garantistlandene Norge og Cuba. Vi måtte vokte oss for å fremheve Norge eller oss selv, og enda vi var få, gjorde vi alt fra å veilede krigsforbrytere til å avlegge rapporter i Det hvite hus. 

			I ti år jobbet jeg med fredsprosessen i Colombia. Som norsk spesialutsending og tilrettelegger for fredsforhandlingene trådte jeg ofte opp i sko som virket ett nummer for store, og jeg tvilte stadig vekk på om jeg var i stand til å fylle rollen. Men når jeg kikket meg rundt, så jeg ingen andre som hadde bedre forutsetninger for å ta den. Dessuten hadde partene bedt Norge om å påta seg oppgaven som fredsprosessens støttespiller, og jeg var den som representerte norsk UD. Mange tilfeldigheter bragte meg dit, og den første av dem inntraff på Brekstad i Trøndelag.

